钦定古今图书集成/明伦汇编/家范典/第063卷 > 《祭符离六兄文》前人
## 钦定古今图书集成/明伦汇编/家范典/第063卷 > 《祭符离六兄文》前人

维贞元十七年某月某日，从祖弟居易等祭于符离
主簿六兄之灵。呜呼！圣人忘情，愚不及情。情所钟者，
惟居易与兄。岂不以“亲莫爱于兄弟，别莫痛于生死？
斯亲也，而有斯别也，孰能不哀”，从中来而失声。去年
春，居易南游，兄亦东适。黟歙之间，欣然一觌，相顾笑
语，相勉行役。中路遽别，情甚感激。孰知此别为生死
隔。矧兄遇疾于路，路无药石；归全于家，家无金帛。环
堵之室，不容吊客；稚齿之子，未知哀戚。自古孔怀之
痛，亦莫我之与剧。古人有言：“神福仁，天祐敬。”又曰：“恶
有馀殃，善有馀庆。”惟兄道源乎太和，德根乎至性，以
孝友肥其身，以仁信膻其行，而位不登于再命，年不
及于知命，何报施之我欺，俾吾兄之“不幸。”呜呼！已焉
哉！既卜远日，既定新阡。春草之中，尽为墓田。濉水南
岸，符离东偏。其地则迩，其别终天。惟弟侄与家人俨
拜哭于车前。魂兮有知！鉴斯文，歆斯筵，知居《易》之心
茕茕然。